Document ID: 32012R0744

REGULAMENTUL (UE) NR. 744/2012 AL COMISIEI
din 16 august 2012
de modificare a anexelor I și II la Directiva 2002/32/CE a Parlamentului European și a Consiliului în ceea ce privește nivelurile maxime pentru arsenic, fluor, plumb, mercur, endosulfan, dioxine, Ambrosia spp., diclazuril și lasalocid A sodiu și pragurile de acțiune pentru dioxine
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (1), în special articolul 8 alineatul (1),
întrucât:
(1)
În conformitate cu Directiva 2002/32/CE, utilizarea de produse destinate hranei pentru animale al căror nivel de substanțe nedorite depășește nivelurile maxime stabilite în anexa I la aceasta este interzisă. În anexa sa II sunt stabilite pragurile de acțiune pe baza cărora sunt declanșate investigații în cazul constatării de niveluri crescute de astfel de substanțe.
(2)
Niveluri maxime mai mari (NM) de arsenic, fluor, plumb și mercur au fost stabilite pentru materia primă furajeră carbonat de calciu și niveluri maxime mai mari de arsenic și fluor pentru materia primă furajeră oxid de magneziu, însă nu și pentru materia primă furajeră carbonat de calciu și de magneziu, care este amestecul natural de carbonat de calciu și de carbonat de magneziu. Din motive de coerență, este indicată alinierea NM pentru arsenic, fluor, plumb și mercur în materia primă furajeră carbonat de calciu și de magneziu cu NM existente în carbonatul de calciu.
(3)
Autoritatea Europeană pentru Siguranța Alimentară (AESA) a concluzionat, în avizul său științific privind siguranța și eficacitatea trihidroxiclorurii dicuprice (clorură tribazică de cupru, TBCC) ca aditiv pentru furaje (2) că ar fi adecvat să se stabilească același NM de arsenic în acest aditiv, similar NM de arsenic din sulfatul de cupru pentahidrat și din carbonatul de cupru. Este oportun să se modifice NM de arsenic din trihidroxiclorura dicuprică.
(4)
Anumite furaje combinate pentru animalele de companie conțin o proporție semnificativă de materii prime furajere precum pește, alte animale acvatice și produse derivate și/sau făină de alge marine. Aceste materii prime furajere conțin un nivel ridicat de arsenic total. Cu toate acestea, prezența arsenicului în aceste materii prime furajere este în principal sub formă de arsenic organic, care este forma cea mai puțin toxică. Prin urmare, este adecvat să se modifice NM de arsenic aplicabil furajelor suplimentare și complete pentru animale de companie, care conțin pește, alte animale acvatice și produse derivate și/sau făină de alge marine.
(5)
Cele două minerale de zeolit, natrolitul și clinoptilolitul, sunt elementele active ale natrolit-fonolitului (E566) și ale clinoptilolitului de origine vulcanică (E567). Prin urmare, este oportun să se aplice același NM pentru plumbul din natrolit-fonolit (E566) ca în clinoptilolitul de origine vulcanică (E567).
(6)
Pentru a spori viabilitatea pisciculturii cu Salmonide, uleiurile de pește sunt înlocuite progresiv prin utilizarea de uleiuri vegetale. Cu toate acestea, o astfel de substituție, care ar influența favorabil dezvoltarea durabilă a mediului marin, nu este posibilă în unele cazuri, având în vedere nivelul foarte scăzut al NM pentru endosulfan în furajele complete pentru pești. La solicitarea Comisiei, Autoritatea Europeană pentru Siguranța Alimentară (AESA) a emis un aviz științific. În declarația sa privind toxicitatea orală a endosulfanului din pește (3), AESA a declarat că nu au fost observate efecte adverse semnificative la peștii (somon de Atlantic) expuși cu până la 0,1 mg/kg de endosulfan în furajele din cuștile din largul mării și că s-au observat efecte adverse minore în cazul somonului expus la niveluri mai mari decât actualul NM în furajele din rezervoare. Dintr-un studiu restrâns rezultă anumite indicii conform cărora expunerea Tilapiei de Nil la endosulfan prin intermediul hranei pentru animale din rezervoare a cauzat efecte adverse. Prin urmare, este necesar să se propună un NM mai mare pentru endosulfan în furajul complet pentru Salmonide, pentru a favoriza evoluția unei durabilități mai ridicate a pisciculturii, fără a avea drept rezultat efecte adverse pentru sănătatea peștilor și a sănătății umane.
(7)
Date recente indică faptul că nivelurile de dioxină din făina de crustacee, care este un produs derivat din producția alimentară și care este utilizată în special în hrana pentru peștii ornamentali la un nivel între 1 % și 3 % din hrana pentru animale, sunt mai mari decât NM actuale. Pentru a permite utilizarea acestei făini în hrana pentru animale și pentru a reduce cantitatea de deșeuri animale fără a pune în pericol sănătatea animalelor și sănătatea publică, este necesară o ușoară mărire a NM pentru dioxinele din făina de crustacee.
(8)
Directiva 2002/32/CE are obiectivul de a evita răspândirea semințelor viabile de Ambrosia spp. în mediu. Din moment ce măcinarea sau strivirea distruge capacitatea germinativă a semințelor, nu este necesară curățarea boabelor și semințelor care conțin niveluri neconforme de semințe de Ambrosia spp. înainte de măcinare sau strivire, cu condiția să fie luate măsuri de prevenire pentru a evita răspândirea semințelor de Ambrosia spp. în mediu în timpul transportului, depozitării sau prelucrării.
(9)
În ceea ce privește coccidiostaticele, diclazuril și lasalocid A sodiu, ar trebui efectuate modificări pentru a ține seama de autorizațiile acordate recent acestor substanțe, prevăzute de Regulamentul (UE) nr. 169/2011 al Comisiei din 23 februarie 2011 privind autorizarea diclazurilului ca aditiv furajer pentru hrana bibilicilor (titularul autorizației: Janssen Pharmaceutica N.V.) (4), de Regulamentul de punere în aplicare (UE) nr. 888/2011 al Comisiei din 5 septembrie 2011 privind autorizarea diclazurilului ca aditiv pentru hrana curcanilor pentru îngrășat (titularul autorizației: Janssen Pharmaceutica N.V.) și de modificare a Regulamentului (CE) nr. 2430/1999 (5) și de Regulamentul de punere în aplicare (UE) nr. 900/2011 al Comisiei din 7 septembrie 2011 privind autorizarea lasalocidului A sodiu ca aditiv furajer pentru fazani, bibilici, prepelițe și potârnichi, altele decât păsările ouătoare [titularul autorizației: Alpharma (Belgia) BVBA] (6).
(10)
Având în vedere faptul că este propusă o creștere a NM pentru dioxine în făina de crustacee, este necesară creșterea corespunzătoare a pragului de acțiune aplicabil făinii de crustacee, prevăzută în anexa II la Directiva 2002/32/CE.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele I și II la Directiva 2002/32/CE se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 august 2012.

Labels: 0
3
20
6